టిమ్ వాన్ డెర్ గుగ్టెన్

**టిమ్ వాన్ డెర్ గుగ్టెన్** (జననం 1991 ఫిబ్రవరి 25) ఆస్ట్రేలియన్-డచ్ అంతర్జాతీయ క్రికెటరు,. అతను 2012 జనవరిలో నెదర్లాండ్స్ జాతీయ జట్టు తరపున రంగప్రవేశం చేశాడు. అతను ఆస్ట్రేలియాలో జన్మించాడు. ఆస్ట్రేలియన్ దేశీయ క్రికెట్‌లో కూడా అనేక జట్లకు ఆడాడు.

సిడ్నీలో జన్మించిన వాన్ డెర్ గుగ్టెన్ 2011 నవంబరులో న్యూ సౌత్ వేల్స్ తరపున ఫస్ట్-క్లాస్ రంగప్రవేశం చేశాడు. తరువాతి సంవత్సరం ప్రారంభంలో 2011–12 కరేబియన్ ట్వంటీ20 కోసం డచ్ సీనియర్ జట్టులోకి పిలుపు అందుకున్నాడు. తరువాత 2012 మార్చిలో 21 సంవత్సరాల వయస్సులో తన తొలి  వన్డే ఇంటర్నేషనల్ (ODI), తొలి ట్వంటీ20 ఇంటర్నేషనల్ ఆడాడు. కుడిచేతి వాటం పేస్ బౌలర్ అయిన వాన్ డెర్ గుగ్టెన్, తన తొలి ఆట నుండి నెదర్లాండ్స్ తరపున రెగ్యులర్‌గా ఆడుతున్నాడు. 2014 ప్రపంచ ట్వంటీ20 లో జట్టుకు ప్రాతినిధ్యం వహించాడు. దేశీయ స్థాయిలో, అతను 2012–13 ఆస్ట్రేలియన్ సీజన్ కోసం టాస్మానియాకు మారాడు. రెండు ట్వంటీ20 ఫ్రాంచైజీలలో కూడా కనిపించాడు - ఆస్ట్రేలియా బిగ్ బాష్ లీగ్‌లో హోబర్ట్ హరికేన్స్ తరఫున, న్యూజిలాండ్ జార్జి పై సూపర్ స్మాష్‌లో నార్తర్న్ నైట్స్ తరఫున ఆడాడు.

## ప్రారంభ జీవితం, దేశీయ కెరీర్
వాన్ డెర్ గుగ్టెన్ సిడ్నీలో వలస వచ్చిన డచ్ తండ్రికి జన్మించాడు. అతనికి డచ్ పాస్‌పోర్ట్ ఉంది. 2014 *డైలీ టెలిగ్రాఫ్* కథనంలో "చాలా తక్కువ డచ్ మాట్లాడతాడు" అని రాసాడు  సెయింట్ పియస్ X కళాశాలలో చదువుకున్న వాన్ డెర్ గుగ్టెన్ 2006 నవంబరులో 15 సంవత్సరాల వయసులో NSW విశ్వవిద్యాలయ క్రికెట్ క్లబ్ తరపున ఫస్ట్-గ్రేడ్ రంగప్రవేశం చేశాడు. ఆ సమయంలో, కేవలం ఆరుగురు ఆటగాళ్ళు మాత్రమే అంతకంటే తక్కువ వయస్సులో ఫస్ట్-గ్రేడ్ సిడ్నీ గ్రేడ్ క్రికెట్‌లో కనిపించారు.

మాజీ రాష్ట్ర అండర్-17, అండర్-19 ఆటగాడు, వాన్ డెర్ గుగ్టెన్ 2010 సెప్టెంబరులో న్యూ సౌత్ వేల్స్ అండర్-23ల తరపున ఫ్యూచర్స్ లీగ్‌లో రంగప్రవేశం చేశాడు. ఆ సమయంలో అతని వయస్సు 19 సంవత్సరాలు  సీనియర్ రాష్ట్ర జట్టు తరపున అతని ఫస్ట్-క్లాస్ రంగప్రవేశం 2011 నవంబరులో వెస్ట్రన్ ఆస్ట్రేలియాతో జరిగిన షెఫీల్డ్ షీల్డ్ మ్యాచ్‌లో జరిగింది.  వాన్ డెర్ గుగ్టెన్ తన తొలి సీజన్‌లో మరో రెండు మ్యాచ్‌లు ఆడాడు. కానీ 2012–13 సీజన్ కోసం టాస్మానియాకు మారాడు. 2013 ఫిబ్రవరిలో ఆ జట్టు తరపున తొలి మ్యాచ్‌ ఆడాడు. రెండు ర్యోబి వన్-డే కప్ మ్యాచ్‌లు ఆడాడు.  అయితే, వాన్ డెర్ గుగ్టెన్ తరువాతి రెండు సీజన్లలో టాస్మానియా తరపున సీనియర్ మ్యాచ్‌లు ఆడలేదు. చివరికి 2015–16 సీజన్‌కు ముందు టాస్మానియా ఒప్పందాన్ని కోల్పోయాడు.

2011–12 బిగ్ బాష్ లీగ్ ప్రారంభ ఎడిషన్ కోసం వాన్ డెర్ గుగ్టెన్ సిడ్నీ థండర్‌తో ఒప్పందం కుదుర్చుకున్నాడు, కానీ ఒక్క ఆట కూడా ఆడలేదు. తరువాతి సీజన్‌లో అతను హోబర్ట్ హరికేన్స్‌కు మారాడు,  కానీ 2014–15 ఎడిషన్ వరకు ఆడలేదు. అడిలైడ్ స్ట్రైకర్స్‌తో ఒక్క మ్యాచ్ కూడా ఆడలేదు.  2015 నవంబరులో, వాన్ డెర్ గుగ్టెన్ న్యూజిలాండ్‌కు చెందిన జార్జి పై సూపర్ స్మాష్‌లో ఫ్రాంచైజీ అయిన నార్తర్న్ నైట్స్‌తో ఒప్పందం కుదుర్చుకున్నాడు. అతను గాయపడిన బెన్ లాఫ్లిన్ స్థానంలో జట్టులో చేరాడూ. 2015–16 సీజన్లో జట్టులోని ఇద్దరు అంతర్జాతీయ ఆటగాళ్లలో అతనొకడు. అతని మూడు మ్యాచ్‌లలో రెండు వికెట్లు తీసుకున్నాడు.

2016 ఫిబ్రవరిలో, వాన్ డెర్ గుగ్టెన్ ఇంగ్లీష్ కౌంటీ క్రికెట్‌లో గ్లామోర్గాన్‌తో మూడు సంవత్సరాల ఒప్పందంపై సంతకం చేశాడు. 

ది హండ్రెడ్ మొదటి సీజన్ కోసం అతను ట్రెంట్ రాకెట్స్ తో ఒప్పందం కుదుర్చుకున్నాడు. 

వాన్ డెర్ గుగ్టెన్ 2024 సెప్టెంబరులో గ్లామోర్గాన్‌తో మూడు సంవత్సరాల కాంట్రాక్ట్ పొడిగింపుపై సంతకం చేశాడు. 

## అంతర్జాతీయ కెరీర్
వాన్ డెర్ గుగ్టెన్ తొలిసారిగా 2012 జనవరిలో నెదర్లాండ్స్ తరపున ఆడాడు, ఆ జట్టు 2011–12 కరేబియన్ ట్వంటీ20 లో అతిధిగా కనిపించింది. అతను సస్సెక్స్ (మరొక ఆహ్వాన జట్టు)పై జరిగిన 5/21తో సహా నాలుగు మ్యాచ్‌లలో ఆరు వికెట్లు పడగొట్టాడు. రెండు నెలల తర్వాత 2015 ప్రపంచ ట్వంటీ20 క్వాలిఫైయర్ కోసం డచ్ జట్టుకు ఎంపికయ్యాడు. ప్రపంచ ట్వంటీ20 క్వాలిఫైయర్‌లో, వాన్ డెర్ గుగ్టెన్ ఆరు ఆటలలో ఐదు వికెట్లు పడగొట్టాడు (బెర్ముడాపై 4/22 అత్యుత్తమ స్కోరుతో), కెనడాపై జరిగిన మ్యాచ్‌లో ట్వంటీ20 అంతర్జాతీయ రంగప్రవేశం కూడా చేశాడు.  తరువాత, 2012 లో నెదర్లాండ్స్ తరపున తన తొలి ఫస్ట్-క్లాస్, తొలి వన్డే ఇంటర్నేషనల్ (ODI) మ్యాచ్‌లు ఆడాడు. ఆ మ్యాచ్‌లు యునైటెడ్ అరబ్ ఎమిరేట్స్, ఆఫ్ఘనిస్తాన్‌లపై జరిగాయి.

2013 ఏప్రిల్లో నమీబియాతో జరిగిన ఇంటర్ కాంటినెంటల్ కప్ మ్యాచ్‌లో, వాన్ డెర్ గుగ్టెన్ 7/68, 3/53 గణాంకాలను సాధించాడు. ఫస్ట్-క్లాస్ క్రికెట్‌లో తన మొదటి ఐదు వికెట్ల, పది వికెట్ల రికార్డును సాధించాడు. ఆ సంవత్సరంలో, ప్రపంచ క్రికెట్ లీగ్ ఛాంపియన్‌షిప్‌లో భాగంగా కెనడాతో జరిగిన ODIలో, అతను మొదటి ఐదు కెనడియన్ వికెట్లను పడగొట్టాడు. జట్టు స్కోరు 7/5 వద్ద మిగిలిపోయింది.  చివరికి అతను తొమ్మిది ఓవర్లలో 5/24 గణాంకాలతో ముగించి, ODIలో ఐదు వికెట్ల తీసిన మొదటి డచ్ వ్యక్తి అయ్యాడు.  వాన్ డెర్ గుగ్టెన్ 2014 ప్రపంచ ట్వంటీ20 లో తన మంచి ఫామ్‌ను కొనసాగించి, ఏడు మ్యాచ్‌లలో తొమ్మిది వికెట్లు పడగొట్టాడు. టోర్నమెంట్‌లో గుర్తించదగిన ప్రదర్శనలలో న్యూజిలాండ్‌పై 3/30, ఇంగ్లాండ్‌పై సాధింగిన విజయంలో 1/11 (మూడు ఓవర్లలో) ఉన్నాయి. 

2015 జూన్లో, పాపువా న్యూ గినియాతో జరిగిన ఇంటర్ కాంటినెంటల్ కప్ ఆటలో వాన్ డెర్ గుగ్టెన్ 6/29 వికెట్లు తీసుకున్నాడు.  ఆ తర్వాత నెలలో, అతను 2015 ప్రపంచ ట్వంటీ20 క్వాలిఫైయర్‌లో నెదర్లాండ్స్ తరపున ఆడాడు. భారతదేశంలో జరిగే 2016 ప్రపంచ ట్వంటీ20 కి జట్టు అర్హత సాధించడంలో సహాయపడ్డాడు. 

2018 క్రికెట్ ప్రపంచ కప్ క్వాలిఫైయర్ టోర్నమెంట్ ముగిసిన తర్వాత, అంతర్జాతీయ క్రికెట్ కౌన్సిల్ (ICC) వాన్ డెర్ గుగ్టెన్‌ను నెదర్లాండ్స్ జట్టులో రైజింగ్ స్టార్‌గా పేర్కొంది.

2019 సెప్టెంబరులో, యునైటెడ్ అరబ్ ఎమిరేట్స్‌లో జరిగిన 2019 ICC T20 ప్రపంచ కప్ క్వాలిఫైయర్ టోర్నమెంట్ కోసం అతను డచ్ జట్టులో చోటు దక్కించుకున్నాడు.  2021 సెప్టెంబరులో, అతను 2021 ICC పురుషుల T20 ప్రపంచ కప్ కోసం డచ్ జట్టుకు ఎంపికయ్యాడు.

## మూలాలు

వర్గం:నెదర్లాండ్స్ టీ20 క్రికెట్ క్రీడాకారులు
వర్గం:ఆస్ట్రేలియా క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1991 జననాలు